Aksidenti i parë bërthamor ofron mësime për rastet e mëvonshme
32 vjet më parë në Ishullin Tre Milje të Pensilvanisë ndodhi incidenti i parë në një central bërthamor
Në orët e para të agimit më 28 mars 1979, një valvë në njërin prej dy reaktorëve të centralit në Ishullin Tre Milje të shtetit Pensilvania nxiti një zinxhir zhvillimesh që çuan në aksidentin e parë bërthamor komercial në botë. Komisioni Rregullarator Bërthamor, i njohur shkurtimisht si NRC, nxori se aksidenti ishte rezultat i kombinimit të defekteve teknike, problemeve të hartimit dhe gabimeve nga ana e punonjësve. Nuk pati të vrarë apo të plagosur nga aksidenti. Por megjithatë, ishte një ngjarje pikëlluese ndërkohë që Shtetet e Bashkuara mundoheshin të trajtonin diçka që nuk kishte ndodhur më parë. Ndërkohë që lajmi i aksidentit u përhap në gjashtë ditët që pasuan, tensioni tek publiku u përhap me furi. Riçard Thornbërg, i cili ishte guvernator i Pensilvanisë në atë kohë, thotë se fillimisht ai dha informacione të gabura apo konfuze sepse i duhej të mbështetej tek informacionet e kompanisë energjetike që shfrytëzonte centralin. Ai i kërkoi ndihmë qeverisë federale dhe NRC dërgoi një inxhinier bërthamor, për të cilin ish-guvernatori thotë se ishte heroi i Ishullit Tre Milje. Për një publik nervoz i cili ishte po ashtu i zemëruar nga burimet paraprake të informacioneve të gabuara, inxhinieri Denton u tregua i qetë dhe me një zë të besueshëm, i cili foli me autoritet dhe besueshmëri. Zoti Denton, tani në moshën 79 vjeçare, thotë se kishte mbështetje zyrtare për të folur me çiltërsi ndaj publikut rreth katastrofës në Ishullin Tre Milje. Aksidenti në centralin bërthamor në shtetin Pensilvania nuk ishte rezultat i ndonjë tërmeti apo cunami sikurse ndodhi në Japoni. Zoti Denton tha se reaktorët në Fukushima kanë pësuar dëmtime shumë më të mëdha çfarë ka rezultuar në rrezatim më të madh se sa në aksidentin amerikan. Inxhinieri Denton thekson ndryshimet themelore mes dy katastrofave. Energjia elektrike nuk u shkëput asnjëherë në rastin e centralit amerikan sikurse ka ndodhur në Japoni. Megjithatë, thotë ish-guvernatori Thornbërg, sfidat teknike për të futur nën kontroll centralin amerikan apo të Fukushimës në Japoni dhe parandalimi i radiacionit janë virtualisht të njëjta. Po ashtu, të njëjta janë edhe sfidat për të dhënë informacione të besueshme dhe ruajtur kredibilitetin përballë publikut të shqetësuar. Ai thotë se zyrtarët japonezë po e mësojnë këtë përmes një rruge të vështirë. Sikurse thekson inxhinieri Harold Denton, aksidenti në Ishullin Tre Milje çoi në humbjen e besimit tek publiku për industrinë e energjisë bërthamore jo vetëm në Shtetet e Bashkuara por edhe në vende të tjera. Zoti Denton dhe analistë të tjerë e cilësojnë katastofën në Fukushima po aq të rëndë sa ajo në Ishullin Tre Milje, por jo aq të rendë sa aksidenti bërthamor i Çernobilit në Ukraninë në vitin 1986. Por ata thonë se dëmi përsa i përket besimit tek publiku ndaj energjisë bërthamore mund të jetë i krahasueshëm me të dy aksidentet e mëparshme.